Kjemperotrotte

T. m. macrocephalus
 T. m. hecki

Kjemperotrotte eller storhodet rotrotte (Tachyoryctes macrocephalus) er en afro-alpin art i slekten afrikanske rotrotter (Tachyoryctes). Arten er endemisk for fjellene i Etiopia og eksisterer som to underarter; T. m. macrocephalus og T. m. hecki. Begge holder til i høyder på mellom 3 000 og 4 150 moh.

T. m. macrocephalus hører hjemme i den nordlige delen av Etiopia, men underarten er kun kjent gjennom fire eksemplarer. T. m. hecki lever utelukkende i Balefjellene, i den sørøstlige delen av de etiopiske høylandene i Etiopia, der den blant annet utgjør primærføden for etiopisk ulv (Canis simensis).

Kjemperotrottene trives på alpine gressletter og livnærer seg av ulike røtter. Arten er nærmest blind og graver ganger i bakken, der den beiter på røtter og urter og lignende i og like utenfor åpningene til gangene. Studier har vist at kjemperotrottene ikke tilbringer særlig mer enn cirka en time i døgnet utenfor jordgangene, som gjerne ligger 10–15 cm under bakkenivået. Tunnelne har gjerne en diameter på 12–15 cm, men åpningene er trangere (typisk 6–9 cm). Nye åpninger graves fra jordgangene og ut. Når den kommer ut for å spise er den utsatt for predasjon fra flere arter, blant annet ville kattedyr, rovfugler og altså etiopisk ulv. Den oppholder seg derfor sjelden utenfor åpningen i mer enn 20 minutter av gangen, og arten er svært årvåken selv om den er nærmest blind.

Kjemperotrottene veier typisk 0,6–0,9 kg, men eksemplarer på mer enn 1,2 kg er trolig.Mohammed Yaba. (2007). Ecology of the Giant Molerat, Tachyoryctes macrocephalus (Rüppell, 1842) with emphasis on the feeding ecology from the Sanetti Plateau of Bale Mountains National Park (BMNP), Ethiopia. Addis Ababa University.  Besøkt 2013-09-30

 Referanser 

 Eksterne lenker 


Kategori:Gnagere
Kategori:Etiopias endemiske fauna
Kategori:Sterkt truede arter på IUCNs rødliste
Kategori:Pattedyr formelt beskrevet i 1842